Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од П. Д. од Гостивар, поднесена против Јавното претпријатие за државни патишта, на 14.07.2025 година го донесе следното

**Р Е Ш Е Н И Е**

Жалбата од П. Д. од Гостивар, поднесена против Јавното претпријатие за државни патишта, заведена во архивата на Агенцијата за заштита на правото на слободен пристап до информациите од јавен карактер под бр.08-329 на 25.06.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

## П. Д. од Гостивар, како што е наведено во Жалбата, на 10.06.2025 година, поднел Барање за пристап до информации од јавен карактер до Јавното претпријатие за државни патишта, со кое побарал по е-маил да му се достави електронски запис од следната информација:

„Согласно нашите пријави до МВР СВР Гостивар и Ваш увид на лице место за пријавени настани од 30.11.2023 во 14и 30 часот....сите пријави заради настанати штети кај нашите пчеларници и деловно станбени објекти во непосредна близина на Пчекарство АПД Дабески...Предвид горното Ве молиме и согласно позитивните законски прописи и Вашите надлежности да ни доставите издадени Налози за набавените количини експолозиви, нивниот транспорт, доставените и употребени количини на експлозивни материјали примените на горенаведените дјествија при минирање во близина на настанатите штети од страна на конзорциумот БЕХТЕЛ и ЕНКА УК Лимитед, Бехтел Енка УК 2 Лимитед, Мактек Тропикана ДОО Скопје, ЈП за државни патишта со вработените на коридорот 8 на Р.С. Македонија на релација Тетово Гостивар Букојчани, во место викано Бајраче с.Бањица Гостивар. Ве молиме да ни доставите потврди за горенаведените датуми.“

При постапување по ова Барање, Имателот на информации на 19.06.2025 година до Барателот на информации доставил Известување бр.14-6820/2 од 19.06.2025 година. Во Известувањето е наведено: „Вашето барање за пристап до информации од јавен карактер е од личен карактер и како такво не може да се усвои како Барање за слободен пристап до информации од јавен карактер. Јавното претпријатие за државни патишта и Проектната единица за спроведување на Проектот за изградба на инфраструктурен Коридор 8 и 10 при Јавното претпријатие за државни патишта не располагаат со бараната информација, и соодветно не може да постапат по Вашето барање.“

Незадоволен од Известувањето на Имателот на информации, Барателот на информации во законски рок поднесе Жалба до Агенцијата, заведена во Агенцијата под бр.08-329 на 25.06.2025 година. Во Жалбата е наведено: „...сметаме дека побараните информации се од јавен карактер, а органот до кој е поднесено барањето ги поседува бараните податоци, односно како инветитор на проектот е должен да ги поседува....“

Агенцијата со електронски допис бр. 08-329 од 26.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.07.2025 година до Агенцијата достави Одговор на жалба бр.14-6820/3 од 02.07.2025 година, заведен во Агенцијата под бр.08-329. Во Одговорот е наведено: „Јавното претпријатие за државни патишта и Проектната единица за спроведување на Проектот ...при Јавното претпријатие за државни патишта не располагаат со бараната информација и не може да постапат по барањето и на подносителот П. Д. од Гостивар на кој му е укажано да се обрати до имателот на информацијата Бехтел Енка...“

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Јавното претпријатие за државни патишта на 10.06.2025 година, не претставува барање за пристап до информации од јавен карактер, туку е барање од личен интерес, односно барање од надлежност на Јавното претпријатие за државни патишта, кое било должно да постапи согласно своите надлежности.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање бара информација за „пријави заради настанати штети кај нашите пчеларници“ поднесени до Министерството за внатрешни работи и Јавното претпријатие за државни патишта.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на Барателот, сега Жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоренаведеното, Агенцијата му укажува на Барателот, сега Жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во постапките во кои тој се јавува како странка и правната заштита може да ја бара согласно тие закони, а не согласно Законот за слободен пристап до информации од јавен карактер.

Воедно, Агенцијата му укажува на Имателот на информации, дека е должен да постапи согласно материјалните закони кои ја регулираат соодветната материја врз основа на кои Имателот на информации постапува, а не да го упати Барателот на информации да ги добие бараните информации од изведувачот на работите на Бехтел и Енка. Ова, дотолку повеќе што, изведувачот на работите Бехтел и Енка воопшто и не е имател на информации согласно Законот за слободен пристап до информации од јавен карактер. Доколку, при изведување на работите настанат или се предизвикаат штети кон трети лица, секако дека таквите оштетни побарувања ќе треба да бидат регулирани согласно закон за облигациони односи и други материјални закони, на што би требало да внимава имателот на информации, во рамките на превземените договорни обврски согласно склучените договори со изведувачот на работите.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**